钦定古今图书集成/明伦汇编/氏族典/第528卷 > 《禹州志》 > 郭世道
## 钦定古今图书集成/明伦汇编/氏族典/第528卷 > 《禹州志》 > 郭世道

按《宋书郭世道传》：世道，会稽永兴人也。生而失母，父
更娶。世道事父及后母，孝道淳备。年十四，又丧父，居
丧过礼，殆不胜丧。家贫无产业，佣力以养继母。妇生
一男，夫妻共议曰：“勤身供养，力犹不足，若养此儿，则
所费者大。”乃垂泣瘗之。母亡，负土成坟，亲戚或共赙
助，微有所受。葬毕，佣赁倍还先直。服除后，哀戚思慕，
终身如丧者。元嘉四年，散骑常侍袁愉表其淳行，太
祖嘉之，敕郡榜表闾门，蠲其税调，改所居《独枫里》，为
“孝行焉。”